CELEX: 32018D0300
Language: sk
Date: 2018-01-11 00:00:00
Title: Vykonávacie rozhodnutie Komisie (EÚ) 2018/300 z 11. januára 2018 o súlade spoločného návrhu predloženého dotknutými členskými štátmi, ktorý sa týka predĺženia atlantického koridoru železničnej nákladnej dopravy, s článkom 5 nariadenia Európskeho parlamentu a Rady (EÚ) č. 913/2010 o európskej železničnej sieti pre konkurencieschopnú nákladnú dopravu [oznámené pod číslom C(2018) 51]

28.2.2018   
            
            
               SK
            
            
               Úradný vestník Európskej únie
            
            
               L 56/60
            
         VYKONÁVACIE ROZHODNUTIE KOMISIE (EÚ) 2018/300
   z 11. januára 2018
   o súlade spoločného návrhu predloženého dotknutými členskými štátmi, ktorý sa týka predĺženia atlantického koridoru železničnej nákladnej dopravy, s článkom 5 nariadenia Európskeho parlamentu a Rady (EÚ) č. 913/2010 o európskej železničnej sieti pre konkurencieschopnú nákladnú dopravu
   
      
         [oznámené pod číslom C(2018) 51]
      
   
   (Iba francúzske, nemecké, portugalské a španielske znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 913/2010 z 22. septembra 2010 o európskej železničnej sieti pre konkurencieschopnú nákladnú dopravu (1), a najmä na jeho článok 5 ods. 6,
   keďže:
   
               (1)
            
            
               V súlade s článkom 5 ods. 5 nariadenia (EÚ) č. 913/2010 zaslali ministerstvá zodpovedné za železničnú dopravu v Nemecku, Španielsku, vo Francúzsku a v Portugalsku Komisii vyhlásenie o zámere, ktoré bolo doručené 6. marca 2017. Vyhlásenie obsahovalo návrh o predĺžení atlantického koridoru železničnej nákladnej dopravy do terminálu Valongo, Zaragozy, La Rochelle a Nantes Saint-Nazaire.
            
         
               (2)
            
            
               Komisia tento návrh preskúmala podľa článku 5 ods. 6 uvedeného nariadenia. Podľa jej názoru je návrh v súlade s článkom 5 nariadenia, a to z dôvodov uvedených ďalej.
            
         
               (3)
            
            
               V návrhu sa zohľadňujú kritériá stanovené v článku 4 nariadenia. Predĺženie koridoru železničnej nákladnej dopravy sa týka troch členských štátov (Španielsko, Francúzsko a Portugalsko), zatiaľ čo celkový počet členských štátov zúčastnených na koridore je naďalej štyri. Novými spojeniami sa zlepší integrácia železničnej nákladnej dopravy s inými druhmi dopravy. Predĺžením sa vytvorí nové spojenie so stredozemným koridorom železničnej nákladnej dopravy v Zaragoze, pričom súlad oboch koridorov železničnej nákladnej dopravy, ako aj so sieťou TEN-T je zabezpečený. Predĺženia sú v súlade so sieťou TEN-T, keďže predĺženie do Zaragozy a Saint-Nazaire je na základnej sieti, predĺženie do La Rochelle je súčasťou súhrnnej siete a predĺženie do terminálu Valongo je v spádovej oblasti základného uzla TEN-T, ktorým je Porto.
            
         
               (4)
            
            
               Podľa výsledkov štúdie dopravného trhu, ktorú uskutočnila správna rada koridoru železničnej nákladnej dopravy, sa očakáva, že predĺženia povedú k nárastu objemu medzinárodnej železničnej nákladnej dopravy v atlantickom koridore železničnej nákladnej dopravy a k stálemu rastu podielu železničnej dopravy na celkovej doprave. Tento presun z cestnej dopravy bude mať značný sociálnoekonomický prínos, pretože sa znížia emisie oxidu uhličitého a cesty budú menej preťažené. Vďaka spojeniu so stredozemným koridorom železničnej nákladnej dopravy v Zaragoze sa autonómne oblasti Aragón a Navarra dostanú do spádovej oblasti koridoru. Podľa odhadu trhovej štúdie predĺženie pomôže rozvoju železničnej nákladnej dopravy, a to zvýšením podielu železničnej nákladnej dopravy na celkovej doprave medzi Portugalskom a tromi španielskymi autonómnymi oblasťami (Madrid, Navarra a Aragón) z 28 % v roku 2010 na 60 % v roku 2050. Došlo by k tomu v prípade odhadovaného šesťnásobného nárastu celkovej tonáže nákladu prepraveného železničnou dopravou. Obdobne sa spojením s prístavmi a terminálmi v Nantes – Saint-Nazaire, La Rochelle a Valongu posilní úloha koridoru, pretože sa zjednoduší multimodálna doprava a zvýši sa dopyt po jeho využití, čím sa zintenzívni konkurencieschopnosť európskej železničnej nákladnej dopravy.
            
         
               (5)
            
            
               V súlade s vyhlásením o zámere sa uskutočnili konzultácie so správnou radou aj žiadateľmi, ktorí uvedenému predĺženiu vyjadrili podporu.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom výboru zriadeného podľa článku 21 nariadenia (EÚ) č. 913/2010,
            
         PRIJALA TOTO ROZHODNUTIE:
   Článok 1
   Návrh uvedený vo vyhlásení o zámere týkajúcom sa predĺženia atlantického koridoru železničnej nákladnej dopravy do terminálu Valongo, Zaragozy, La Rochelle a Nantes Saint-Nazaire, ktoré Komisii zaslali ministerstvá zodpovedné za železničnú dopravu v Nemecku, Španielsku, vo Francúzsku a v Portugalsku a doručené bolo 6. marca 2017, je v súlade s článkom 5 nariadenia (EÚ) č. 913/2010.
   Článok 2
   Toto rozhodnutie je určené Spolkovej republike Nemecko, Španielskemu kráľovstvu, Francúzskej republike a Portugalskej republike.
   
      V Bruseli 11. januára 2018
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. EÚ L 276, 20.10.2010, s. 22.